ועדת הבריאות, כנסת 24, פרוטוקול מספר 56, 2022-01-17 11:30

עידית סילמן: שלום לכולם, אני פותחת את ישיבת ועדת הבריאות.

עידית סילמן: על סדר היום: ישיבת מעקב לחוק ההתחשבנות בין בתי חולים לקופות חולים לשנים 2021 עד 2025, התשפ"א-2021 - סעיף 9 לחוק (תשלום חודשי קבוע לבתי חולים ציבוריים כללים).

עידית סילמן: ברוכים הבאים לכל מנהלי בתי החולים, שותפים, מנכ"לים וסמנכ"לים למיניהם.

עידית סילמן: נכון שהאומיקרון גובה מחיינו ומחייהם של המשרדים זמן רב והתעסקות מרובה, אבל עדיין אחד הדברים שמאוד חשובים לנו בוועדה זה סעיף 9 שמדבר על ההתחשבנות בין בתי החולים לקופות החולים.

עידית סילמן: רצינו לדעת אם יש חדש לגבי הסעיף, האם משהו מתקדם או מתפתח.

עידית סילמן: אני רק אומר שמבחינת המחויבות שלנו, אנחנו נעמוד על כך שסעיף 9 יתקיים ויהיה בתוך המענה שאותו הבטחנו לבתי החולים.

עידית סילמן: הוא ייושם ולא יוציאו אותו, השאלה היא הדרך ואיך.

עידית סילמן: נשמח לקבל דיווח.

עידית סילמן: בבקשה, דניאל.

דניאל פדון: אני דניאל פדון ממשרד האוצר, אגף תקציבים.

דניאל פדון: לצערי כרגע אין התקדמות משמעותית או פריצת דרך.

דניאל פדון: עוד לא הגענו לנוסח מוסכם של התקנות.

דניאל פדון: אנחנו מקווים שזה יקרה בימים הקרובים.

דניאל פדון: מיותר לציין שההתפרצות האחרונה קצת מעכבת ופוגעת ביכולת שלנו לקיים את הדיונים באופן סדור.

דניאל פדון: אני מקווה שבכל זאת נצליח להגיע להסכמות בימים הקרובים.

עידית סילמן: אוקי.

עידית סילמן: ינון, אותו דבר?

ינון גוטגליק: כן.

עידית סילמן: איפה זה יושב בעיקר?

עידית סילמן: מה סלע המחלוקת?

דניאל פדון: יש כמה נקודות מחלוקת שנותרו בין המשרדים, אני לא חושב שזה נכון לפרט אותן פה.

דניאל פדון: אנחנו בסוף רוצים לפתור אותן בתוך הממשלה, בעבודה הבין-משרדית, ואנחנו מקווים שכך יקרה.

עידית סילמן: כדי שבתי החולים גם יידעו, איפה אתם לא מסכימים ביניכם?

דניאל פדון: אני לא חושב שנכון לפרט פה את כל המחלוקות בין המשרדים, אנחנו מנסים לפתור אותן בתוך הממשלה.

דניאל פדון: אני חושב שיעזור אם נצליח לפתור אותן.

עידית סילמן: האם יש שינוי לגבי המאזנים, לאן הולכים הכספים פר בתי החולים הציבוריים, כללית או בכלל – האם עשיתם שם שינוי?

עידית סילמן: האם תיקנתם את זה בצורה קצת אחרת?

דניאל פדון: יהיו שינויים ביחס לנוסח שיצא.

דניאל פדון: עד שאין טיוטה מוסכמת, אני לא יכול להגיד מה בכוונתנו לעשות.

דניאל פדון: דווקא שם אנחנו יחסית בסדר, אבל כשתהיה טיוטה מוסכמת נוכל לשתף ולהראות מה השינויים.

עידית סילמן: אז אין התקדמות, אין פריצת דרך, אין נוסח מוסכם של התקנות.

עידית סילמן: אנחנו שומעים את זה שבוע אחרי שבוע, וזה קצת לא הגיוני.

עידית סילמן: אני יושבת כאן יחד עם סמנכ"לי כספים ומנהלי בתי חולים שמחכים לאיזושהי אמירה שלכם לגבי הבריאות.

עידית סילמן: אני חייבת לומר שזה בלתי נסבל לשבת כאן שבוע אחר שבוע ולהגיד שאין שום התקדמות לגבי סעיף שאישרנו לכם להשתמש בו.

עידית סילמן: זה סעיף שמאפשר העברה תקציבית נכונה, סדורה וראויה לבתי החולים.

עידית סילמן: לא מזמן היינו בבית החולים האנגלי בנצרת, אתם מכירים, קיבלתם את הטלפונים הבהולים לגבי מנהלי בתי חולים שצריכים לגשת לאוצר ולכרוע ברך כדי לקבל את הסיוע הכלכלי שלו הם נדרשים.

עידית סילמן: תקציבים שהובטחו בעבר ועוד לא מומשו או קוימו, צריכים להיות מקוימים.

עידית סילמן: היועצת המשפטית, יש לך משהו להגיד בנושא הזה?

קריאה: אנחנו יודעים שלפי החוק התקנות היו אמורות להיות מתוקנות כבר מזמן, עד ליום 15.12.2021.

קריאה: תשלום ראשון היה אמור לעבור לבתי החולים הציבוריים עד ל-15 לכל חודש, כולל חודש ינואר.

עידית סילמן: אז יש לנו משהו שנראה לעין שיכול להוות בשורה לבתי החולים, לבוא ולהגיד להם מתי תאריך היעד שלכם?

עידית סילמן: מתי זה הולך לצאת?

דניאל פדון: אין לי תשובה יותר טובה לתת בשלב הזה.

עידית סילמן: גם מבחינת הפירוט, אתם לא מוכנים לפרט על מה יושב סלע המחלקות.

עידית סילמן: יש דברים שהם שנויים במחלוקת בתוך הסעיפים כרגע, אבל זה למשא ומתן ביניכם.

ינון גוטגליק: אני חושב שהמחלוקות יחסית הצטמצמו.

ינון גוטגליק: נשארו כמה דברים קטנים שיצטרכו להיסגר, ואז נצא עם נוסח מעודכן.

עידית סילמן: השאלה היא אם אתם תצאו עם נוסח מעודכן ולא תהיה שום אפשרות לדון בזה ולערוך שינויים, או שתצאו עם נוסח מעודכן שנוכל לשבת ולשמוע את בתי החולים?

עידית סילמן: עד עכשיו בתי החולים בכלל לא יודעים על מה אתם יושבים.

עידית סילמן: אין לי ספק שהיו שימועים וכולם ישבו והציגו בפניכם, זה היה דבר חשוב ומבורך.

עידית סילמן: השאלה לאן זה מתקדם מכאן מבחינת לוח זמנים?

עידית סילמן: נוכל לקיים דיון בתחילת שבוע הבא בו תציגו דברים, או שזה עדיין לא יהיה מוכן?

עידית סילמן: איפה אנחנו עומדים?

דניאל פדון: אני אגיד קודם כל שהיה תהליך דיי ארוך של התייעצות עם השטח והיוועצות לפני פרסום נוסח תקנות להערות ציבור.

דניאל פדון: היה גם תהליך של שימוע אחרי פרסום נוסח התקנות להערות ציבור.

דניאל פדון: קיבלנו גם באופן רשמי וגם באופן לא רשמי הרבה מאוד התייחסויות מרוב הגורמים בשטח, קראנו אותן בעיון והשינויים שאנחנו רוצים לבצע הם בהתאם לדברים האלה.

דניאל פדון: אומרים שהנבואה ניתנה לשוטים, אני לא יודע להגיד לך מה יהיה בשבוע הבא.

דניאל פדון: אני מקווה שנוכל להציג נוסח סופי של התקנות.

עידית סילמן: אוקי.

עידית סילמן: סלע המחלוקת או עדכון הסכום הכללי, יש איזשהו עדכון סכום?

דניאל פדון: כרגע בטיוטה שפורסמה אין התייחסות לזה.

עידית סילמן: צר לי שאני נאלצת לשלוח את כולם לדרכם שבוע אחר שבוע.

עידית סילמן: אני אומרת לכם את האמת, אם בסוף זה לא יובא בצורה מסודרת כי אנחנו עושים שבוע אחר שבוע עדכון, ואם בסוף אנחנו לא נצליח לקיים על זה דיון מסודר לפני שזה יוצא החוצה בצורה כזאת או אחרת, אני חייבת לומר שאנחנו ננהל כאן מדיניות שווה בתוך הוועדה, בהתאמה, גם לאוצר וגם לבריאות.

עידית סילמן: אי אפשר להלך על מנהלי בתי החולים.

עידית סילמן: בסוף זה גם קופות החולים, כי זה מאוד משפיע עליהם איך שייגזר סעיף 9.

עידית סילמן: בלי שנוכל לבוא ולדון בזה בצורה עמוקה אחרי שתפרסמו בפעם הראשונה את התקנות, אנחנו באופן אישי לא ניתן לזה לעבור.

עידית סילמן: אנחנו נבקש בפעם המי יודע כמה שברגע שיהיו תקנות מוכנות זה יבוא לדיון של הוועדה כפי שהגדרנו את זה גם בחקיקה.

עידית סילמן: רק אחר כך אתם תצאו איתם.

עידית סילמן: אם זה יתנהל בצורה אחרת, גם הוועדה תתנהל בהתאם למשרדים הנ"ל, לא תעביר שום חקיקה ולא תחתום על שום דבר.

עידית סילמן: אני לא אומרת את זה כאיום, אני אומרת את זה כי אי אפשר להתנהל ככה כשאנחנו מבקשים את זה כל כך הרבה פעמים ושואלים איפה יושב סלע המחלוקת.

עידית סילמן: אנשים גם לא מצליחים להבין, כל אחד בתוך השימוע שהוא עבר איתכם.

עידית סילמן: אני אבקש שברגע שיש לכם את הדברים תעדכנו אותנו ונקיים על זה דיון.

עידית סילמן: הישיבה נעולה.